2018/2019 ikasturteko ikasgela lekualdatuen gastuak finantzatzeko dirulaguntzen deialdia

Oinarriak

Lehenengoa. Xedea eta helburua

Deialdi honen xedea da Arabako euskaltegiei laguntzea haiei loturiko ikasgela lekualdatuek eragindako gastuak ordaintzen, Euskara, Kultura eta Kirol Sailaren dirulaguntzak arautzeko oinarri orokorrak onesten dituen Diputatuen Kontseiluaren urriaren 6ko 55/2015 Foru Dekretuak xedatutakoaren esparruan.

Bigarrena. Aurrekontu egozpena

Ematen diren dirulaguntza guztiek ezin izango dute 39.700 euro baino gehiago egin. Zenbateko hori Arabako Foru Aldundiaren 2018ko gastuen aurrekontu 2019ra luzatuaren 70.1.07.78.00.481.00.05 (“Euskaltegien ikasgela lekualdatuetarako dirulaguntzak”) partidaren kontura ordainduko da.

Hirugarrena. Erakunde onuradunak eta kanpoan geratuko direnak.

Deialdi honetako dirulaguntzak eskatu ditzakete euskaltegiek, baldin egoitza Araban badute eta euskaltegia dagoen herritik kanpo ikasgela lekualdatuak badituzte. Euskararen Foru Zerbitzuak ikasgela lekualdatuei buruzko ziurtagiria eskatuko dio HABEri.

Deialdi honetatik kanpo geratuko dira Euskara, Kultura eta Kirol Sailaren dirulaguntzak arautzeko oinarri orokorrak onesten dituen Diputatuen Kontseiluaren urriaren 6ko 55/2015 Foru Dekretuak hirugarren klausulan aipatzen dituen egoeretan dauden euskaltegiak.

Laugarrena. Laguntzen zuzkidura

Euskaltegi bakoitzari dagokion dirulaguntzaren zenbatekoa honela kalkulatuko da: euskaltegiaren Arabako egoitzatik euskaltegi bakoitzari loturiko ikasgela lekualdatua edo ikasgela lekualdatuak dauden udalerrira arteko joan-etorriko kilometro kopurua bider 2018/2019 ikasturteko eskola egunak.

Dirulaguntzak banatzeko, puntuazioaren araberako banaketa sistema erabiliko da. Horretarako, bigarren oinarrian zehaztutako zenbatekoa —39.700 euro— euskaltegi guztiek egindako kilometro kopuruaren artean zatituko da. Horrela, puntuaren balioa zein den jakingo dugu.

Bosgarrena. Organo eskuduna

Arabako Foru Aldundiko Diputatu Nagusiaren Saileko Euskararen Foru Zerbitzuak izango du prozedura izapidetzeko eskumena.

Seigarrena. Erakunde onuradunek aurkeztu beharreko agiriak

Eskaerak Euskararen eta Gobernu Irekiaren Zuzendaritzako Euskararen Foru Zerbitzuari aurkeztu behar zaizkio, agiri hauekin batera:

1. Eskaera sinatzen duenaren NANaren fotokopia.

2. Pertsona horrek erakunde eskatzailea ordezkatuz diharduela egiaztatzen duen agiria.

3. Euskaltegiari loturiko ikasgela lekualdatuak; eskola egun kopurua eta 2018/2019 ikasturtean zein herritara lekualdatu diren adierazi behar da, I. eranskinaren arabera.

4. Erakunde eskatzaileak bere zerga betebeharrak egunean dituela egiaztatu beharko du eta, baldin soldatapeko langilerik badu, Gizarte Segurantzarekikoak egunean dituela ere bai. Dirulaguntza 800 euro baino gutxiagokoa bada, ordea, ez ditu aipatutakoak egiaztatu beharko, otsailaren 11ko 18/1997 Foru Dekretuak xedatutakoarekin bat etorriz, urriaren 5eko 58/2004 Foru Dekretuak emandako idazkeraren arabera. Pertsona onuradunak eskaera aurkeztuz gero, organo kudeatzaileak haren baimena edukiko du zerga administrazioek eta Gizarte Segurantzaren Diruzaintza Nagusiak eman beharreko ziurtagiriak eskatzeko. Baldin erakunde eskatzailea ez badago ados organo kudeatzaileak kontsulta ofizioz egitearekin, berariaz adierazi beharko du eskaeran eta alderdi horien egiaztagiriak aurkeztu beharko ditu.

Agiriren bat lortzeko modurik ez badago, organo eskudunak eskatzaileari errekerimendua egin ahal izango dio hura aurkez dezan, edo, bestela, agiri horretan egiaztatutako baldintzak beste bide batzuetatik froga ditzan, ebazpen proposamena egin aurretik.

5.- Arabako Lurralde Historikoko dirulaguntzen urriaren 19ko 11/2016 Foru Arauak 12.2 artikuluan jasotako debekurik ez duela egiaztatzeko, lekukotza judiziala edo administrazio ziurtagiria erabil daiteke, kasuaren arabera, eta agiri horiek ezin badira egin, erakunde eskatzailearen erantzukizunpeko adierazpena.

Zazpigarrena. Eskaerak aurkezteko epea eta lekua

Eskaerak aurkezteko epea hogeita hamar egun naturalekoa izango da, deialdi hau ALHAOn argitaratu eta hurrengo egunetik aurrera.

Zortzigarrena. Ebazpena

1. Eskaerak balorazio batzordeak aztertuko ditu, zeinak osaera hau izango baitu: lehendakari, Euskararen eta Gobernu Irekiaren zuzendaria; kideak, Euskara Foru Zerbitzuaren burua eta zerbitzu horri atxikitako teknikari bat; Idazkaritza Teknikoko eta Herritarrak Atenditzeko Zerbitzuaren buruak edo hark eskuordetuko duen pertsonak jardungo du idazkari lanetan, hitzarekin baina botorik gabe.

Laguntzen organo kudeatzaileak akatsak zuzentzeko edo beharrezkoak diren agiriak edo beste judizio elementu batzuk aurkezteko eska dezake eta, administrazio publikoen administrazio prozedura erkidearen urriaren 1eko 39/2015 Legeak ezarritako epeen barruan aurkezten ez badira, ebazteko epea eten daiteke edo eskaeran atzera egin duela pentsatuko da, lege testu horrek 22.1.a) eta 68.1 artikuluetan xedatutakoarekin bat etorriz.

Aurkeztutako eskaerak deialdian ezarritako irizpideen arabera erkatu ondoren, balorazio batzordeak txostena egingo du ebaluazioaren emaitza zehaztuz.

2. Ez da entzunaldi izapiderik aitortuko, eskatzaileek aurkeztutako egitateak eta agiriak soilik hartuko baitira kontuan ebazpenean.

3. Organo eskudunak emango du, Euskararen Foru Zerbitzuaren proposamena aztertuta, eman beharreko ebazpena, lau hilabeteko epean gehienez ere, deialdia ALHAOn argitaratzen denetik aurrera. Epe hori igarota esanbidezko ebazpenik hartu ez bada, eskaerari ezezkoa eman zaiola jo ahal izango dute erakunde eskatzaileek.

4. Esleipen ebazpenean zer erakunde eskatzaileri eman zaion dirulaguntza zehaztu behar da, eta berariaz adierazi behar da gainerako eskaerak ezetsi direla.

5. Dirulaguntza eskaerari baiezkoa eman bazaio, ebazpenean datu hauek agertuko dira: dirulaguntzaren zenbatekoa, ordaintzeko modua eta zer baldintzatan ematen den. Aitzitik, eskaerari ezezkoa eman bazaio, zergatik ukatu den adierazi beharko da. Gainera, ebazpena onuradunei jakinaraziko zaie, bat etorriz administrazio publikoen administrazio prozedura erkidearen urriaren 1eko 39/2015 Legeak 42. eta 43. artikuluetan xedatutakoarekin.

Bederatzigarrena. Dirulaguntzak ordaintzea

Dirulaguntza osorik euskaltegi bakoitzari ordainduko zaio, dirulaguntza emateko ebazpena hartu ondoren.

Hamargarrena. Dirulaguntza aldatzea

Dirulaguntza emateko kontuan hartu diren baldintzak aldatzen badira, eta, edozer dela ere, edozein erakunde publiko edo pribatuk gauza bererako emandako laguntzak edo dirulaguntzak lortzen badira, dirulaguntza emateko ebazpena aldatu egin daiteke, eta dirulaguntza itzuli beharra ere gerta daiteke.

Hamaikagarrena. Dirulaguntza galtzea

Gerta liteke onuradunak deialdi honetan esleitu zaion dirulaguntza galtzea, espedientea abiarazi ondoren, datuak doloz eman gabe uzteagatik edo datuak faltsutzeagatik aurkeztutako eskabidean edo agirietan, edo oinarri hauetan ezarritako betebeharrak ez betetzeagatik.

Oinarri hauetan zehaztutako betebeharren bat ez betetzeak berekin ekarriko du dirulaguntza berriro aztertzea, eta, egoki iritziz gero, laguntza baliogabetzea edo ordura arte jasotakoa itzuli behar izatea.

Era berean, jasotako dirulaguntzak itzuli egin beharko dira, Arabako Lurralde Historikoko dirulaguntzen urriaren 19ko 11/2016 Foru Arauak xedatzen dituen kasuetan.

Espedientearen ondorioz dirulaguntza galtzen bada, aurreko paragrafoan aipatzen den araudian ezarritako zehapen araubidea aplikatuko da.

Onetsitako dirulaguntzak itzultzea zuzenbide publikoko diru sarreratzat hartuko da, eta ekonomia eta aurrekontu araubidearen abenduaren 18ko 53/1992 Foru Arauak II. tituluaren I. kapituluan xedatutakoaren arabera kobratuko da hura.

Hamabigarrena. Garapena

Diputatu nagusiak deialdi hau garatzeko beharrezkotzat jotzen diren ebazpen guztiak emango ditu, eta behar diren ekintzak egin ahalko ditu onuradunei datuak eskatzeko, eta ziurtatzeko aurkeztutako datuak egiazkoak direla eta oinarrietan araututakoa bete dela. Era berean, Ogasun, Finantza eta Aurrekontu Sailak, Kontuen Epaitegiak edo beste erakunde eskudun batzuek eskatutako informazioa ere eman beharko dute.

Hamahirugarrena. Interpretazioa

Aldundi honetako Diputatu Nagusiaren Sailak ebatziko ditu oinarri hauek interpretatzean sor daitezkeen zalantzak.

Hamalaugarrena. Dirulaguntzen bateragarritasuna

Deialdi honetako dirulaguntzekin batera, organismo edo erakunde publiko nahiz pribatuek, estatuko nahiz nazioartekoek, jarduera edo programa bererako esleitutako dirulaguntzak ere jaso ahal izango dira, betiere dirulaguntza horren zenbatekoa ez bada, bakarka nahiz beste dirulaguntzekin batera, matrikularen kostua baino handiagoa.

Hamabosgarrena. Publizitatea

Deialdi hau ALHAOn argitaratuko da, eta ahal dena egingo da komunikabide sozialetan zabalkunderik handiena izan dezan.